

Keskkonnaamet Teie: 21.12.2022 nr 6-3/22/6640-15

info@keskkonnaamet.ee Meie: 27.04.2023

**Lehtma sadama akvatooriumi ja sissesõidukanali regulaarse süvendamise ja süvenduspinnase kaadamise keskkonnamõju hindamise ekspertgrupist**

Keskkonnaamet tunnistas 21.12.2022 kirjaga nr 6-3/22/6640-15 Lehtma sadama akvatooriumi ja sissesõidukanali regulaarse süvendamise ja süvenduspinnase kaadamise keskkonnamõju hindamise programmi tingimuslikult nõuetele vastavaks. Tingimuseks seati, et Keskkonnaametile tuleb täiendavaks kooskõlastamiseks esitada ekspedirühma koosseis, sh selle liikmete nimed.

Eelnevast tulenevalt anname teada, et keskkonnamõju hindamine viiakse läbi keskkonnakonsultatsioonifirma Estonian, Latvian & Lithuanian Environment OÜ poolt litsentseeritud KMH eksperdi Toomas Pallo (litsents nr KMH0090) juhtimisel. Eksperdirühma kuuluvad vähemalt allpool toodud liikmed, loeteluna on toodud eksperdi poolt hinnatavad valdkonnad:

**Toomas Pallo,** KMH ekspert (litsents nr KMH0090), KMH juhtekspert: KMH aruande vastutav koostaja (eksperdirühma töö korraldamine, KMH aruande koostamine).

**Lea Jalukse**, MSc, vanem keskkonnaekspert: mõju hädaolukordadest, mõju sotsiaalmajanduslikule keskkonnale, sh inimese tervisele, heaolule ja varale, eri huvialadele merel ja piirkonna puhkemajandusele; mõju kultuuripärandile, sh militaarobjektidele; kaudsed mõjud. Eksperdil on keskkonnaalane kõrgharidus spetsialiseerumisega heitmete töötlemise tehnoloogia suunale. Ta on töötanud keskkonnaeksperdina aastast 2010 ja osalenud mitmete KMH ekspertgruppide koosseisus.

**Pille Antons**, MSc, vanem keskkonnaekspert: mõju pinnasele, mõju maastikule; mõju sotsiaalmajanduslikule keskkonnale, sh inimese tervisele, heaolule, varale, eri huvialadele merel ja piirkonna puhkemajandusele; kaudsed mõjud. Eksperdil on enam kui 15-aastane kogemus KMH-de ja KSH-de läbi viimisel, s.h sisulise eksperdina välja toodud mõjuvaldkondades ning taristuprojektides (üld- ja maakonnaplaneeringute KSH-d juhteksperdi rollis; kaitsekorralduskavade koostamine, rohevõrgustiku analüüsid; erinevate veekogude kaitse- ja kasutamisega seotud projektide teostamine (sh vesikondade veemajanduskavade koostamine)).

**Silver Lind**, MSc, vanem keskkonnaekspert: mõju pinnaveele, mõju pinnasele, mõju maastikule; mõju sotsiaalmajanduslikule keskkonnale, sh inimese tervisele, heaolule, varale, eri huvialadele merel ja piirkonna puhkemajandusele, kaudsed mõjud. Eksperdil on enam kui kümne aastane töökogemus keskkonnavaldkonnas, sh KMH ekspertgruppide liikmena.

**Kadri Kipper-Klaas**, MSc, keskkonnaekspert: mõju maastikule, mõju pinnasele, mõju pinnaveele, mõju bioloogilisele mitmekesisusele, taimedele ja loomadele. Ekspert omab alates 2015. aastast rannakalur, tase 4 kutsetunnistust. Ekspert on omandanud magistrikraadi keskkonnakorralduses Tallinna Ülikoolis. Eksperdi põhitegevusvaldkonnad on keskkonnamõjude hindamine, keskkonnaekspertiis, veemajandus ja loodushoid.

**Teele Kaljurand,** MSc, keskkonnaekspert: mõju kaitsealadele, kaitsealustele üksikobjektidele ja liikidele; mõju bioloogilisele mitmekesisusele, taimedele ja loomadele; mõju Natura 2000 aladele. Ekspert on omandanud magistrikraadi Tallinna Ülikoolis keskkonnakorralduse erialal. Eksperdi põhitegevusvaldkonnad on keskkonnamõjude hindamine ja loodushoid.

Lisaks Estonian, Latvian & Lithuanian Environment OÜ töötajatele kaasatakse eksperdirühma järgnevate valdkondade eksperdid (kooskõlas Keskkonnaameti tagasisidega KMH programmile):

**Ivan Kuprijanov**, PhD,Tallinna Tehnikaülikooli Meresüsteemide Instituut: mereelustiku ekspert, sh mõju bioloogilisele mitmekesisusele, taimedele ja loomadele.

**Rain Männikus**, PhD, OÜ Lainemudel: meregeoloogia ekspert, sh setete liikumine ja rannaprotsesside mõju pinnaveele, pinnasele ja maastikule.

**Mart Meriste**, PhD,OÜ Nordic Botanical: Natura hindamise ekspert, sh mõju kaitsealadele, kaitsealustele üksikobjektidele ja liikidele, mõju Natura 2000 aladele.

**Leho Luigujõe**, MSc, MTÜ Taevasikk: mõjud merelindudele, sh nende pesitsus-, rände- ja toitumistingimustele, ning vajadusel leevendus- ja seiremeetmete määratlemine. Hinnang antakse kameraalse tööna tuginedes eksperdi käsutuses olevatele eelnevatele loendusandmetele.

Võrreldes KMH programmis nimetatud välistele ekspertidele, puudub eelnimetatud eksperdigrupist allveearheoloog. Eelnev tuleneb asjaolust, et KMH raames läbi viidud uuringu „Setete liikumise modelleerimine Lehtma sadama lähistel võimalike kaadamisalade korral“ (Lainemudel OÜ) tulemusena selgus, et alternatiivina nr 1 käsitletud kaadamisala asukoht (liivamadalal) ei ole sobilik, kuna modelleerimise ja kartograafilise analüüsi tulemusena liiguvad setted sealt pigem otse lõuna suunas ja ei jõua rannavööndisse. Seetõttu leitakse KMH raames kaadamiskohale uus asukoht, mis välistab muuhulgas Muinsuskaitseameti (05.07.2021 nr 6-3/21/9811-7) poolt viidatud purjelaeva vraki asukoha ning seetõttu puudub vajadus allveearheoloogiliste tööde teostamiseks.

Lugupidamisega,

Lea Jalukse Tõnu Kõuhkna

ELLE (Estonian, Latvian & Lithuanian Environment) OÜ AS Direct Consulting

lea@environment.ee tonu@ulemistearimaja.ee